RESOLUCIÓN do 13 de novembro de 2006 pola que se convoca o segundo seminario permanente de seguridade pública que tratará sobre seguridade do tráfico: riscos e respostas.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 23/11/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a realización en colaboración coa Universidade da Coruña do segundo seminario permanente de seguridade pública que tratará sobre seguridade do tráfico: riscos e respostas e que deberá desenvolverse conforme as seguintes bases:
Obxectivos xerais do seminario permanente de seguridade pública.
-Coñecer a crecente transcendencia para o sistema social actual dos problemas relacionados coa seguridade.
-Ver como os cambios sociais xeran unha multiplicidade de factores obxectivos de risco.
-Analizar cales son os factores ou fenómenos xeradores de inseguridade e as solucións que se dan desde as institucións e desde os estados.
Obxectivos específicos do primeiro seminario permanente de seguridade pública sobre seguridade do tráfico: riscos e respostas.
1. Analizar, desde unha perspectiva multidisciplinar a seguridade do tráfico e, en particular, os comportamentos sancionables penal ou administrativamente.
2. Valorar globalmente a situación da seguridade viaria, e os riscos sociais cuxa tutela é unha tarefa fundamental das forzas de seguridade en particular e dos poderes públicos en xeral.
Destinatarios.
O seminario vai dirixido aos membros das forzas e corpos de seguridade, estudantes universitarios e colectivos relacionados co tema do curso.
Inscrición e admisión.
A inscrición dos participantes será totalmente gratuíta. A admisión realizarase por rigorosa orde de entrada de solicitudes no rexistro do Centro de Estudos Xudiciais e Seguridade Pública de Galicia.
Prazas.
210 prazas.
Solicitudes.
1. O persoal que desexe participar neste seminario deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 4 de decembro de 2006, ás 14.00 horas.
3. As instancias deberán enviarse ao Centro de Estudos Xudiciais e Seguridade Pública de Galicia,
sito na avenida da Cultura, s/n, 36680 A Estrada; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O seminario realizarase durante os días 11 e 12 de decembro.
O horario será das 9.30 ás 14.00 e das 16.00 ás 19.30 horas, cunha duración de 16 horas lectivas.
Contido.
1. A situación actual da seguridade do tráfico: proxectos lexislativos.
2. A reforma da lexislación penal en materia de seguridade do tráfico.
3. Réxime administrativo sancionador en materia de seguridade do tráfico. O novo permiso de condución por puntos.
4. Delitos contra a seguridade do tráfico: negativa ao sometemento ás probas de detección alcohólica e condución co permiso suspendido ou cancelado; condución baixo os efectos do alcohol e outras drogas; delitos de condución temeraria e condución homicida. Novos delitos de condución con exceso de velocidade.
5. Responsabilidades en caso de accidente. Tratamento dos homicidios e das lesións. Omisión do deber de socorro. Responsabilidades civís.
Relación de admitidos.
A relación de admitidos farase pública o día 5 de decembro a partir das 14.00 horas, no taboleiro de anuncios do Centro de Estudos Xudiciais e Seguridade Pública de Galicia e na páxina web
http://cexesga.xunta.es
, ou ben poden coñecer e confirmar a súa asistencia chamando ao teléfono 986 59 02 41.
Lugar.
O seminario desenvolverase no Centro de Estudos Xudiciais e Seguridade Pública de Galicia, sito na avenida da Cultura, s/n, no concello da Estrada.
Certificado de asistencia.
Ao remate do seminario entregaráselles un certificado de asistencia a aquelas persoas que acrediten a súa participación continuada a el.
Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento do seminario para adaptalo ás necesidades da Administración e ás continxencias que poidan xurdir.
A Estrada, 13 de novembro de 2006.
Carlos Suárez-Mira Rodríguez
Director xeral do Centro de Estudos Xudiciais e
Seguridade Pública de Galicia
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA